Predkladacia správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 193/2009 Z. z. o technickej spôsobilosti a prevádzkovej spôsobilosti plavidiel v znení neskorších predpisov (ďalej len „návrh nariadenia vlády“) je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 607/2004 Z. z. 
Návrh nariadenia vlády sa predkladá na základe úlohy B.7. uznesenia vlády SR č. 151 z 2. apríla 2014.
Aktuálne znenie nariadenia vlády Slovenskej republiky č. 193/2009 Z. z. o technickej spôsobilosti a prevádzkovej spôsobilosti plavidiel ustanovuje technické požiadavky na plavidlá vnútrozemskej plavby a upravuje podmienky na vydávanie lodných osvedčení, dočasných lodných osvedčení alebo doplnkových lodných osvedčení pre plavidlá vnútrozemskej plavby vo všetkých členských štátoch Európskej únie, čo má významný vplyv na bezpečnosť plavebnej prevádzky. 
Predkladaným návrhom nariadenia vlády sa do právneho poriadku Slovenskej republiky preberá smernica Komisie 2013/49/EÚ z 11. októbra 2013, ktorou sa mení príloha II k smernici Európskeho parlamentu a Rady 2006/87/ES, ktorou sa stanovujú technické požiadavky na plavidlá vnútrozemskej plavby. Cieľom návrhu nariadenia vlády je zabezpečiť účinnú a efektívnu výmenu minimálneho súboru údajov o trupoch lodí medzi príslušnými orgánmi, ktoré vydávajú lodné osvedčenia a príslušnými orgánmi pre riečne informačné služby (ďalej len „RIS“) pri zabezpečení ochrany osobných údajov prevádzkovateľov plavidiel.
            Nariadením vlády Slovenskej republiky č. 193/2009 Z. z. o technickej spôsobilosti a prevádzkovej spôsobilosti plavidiel v znení neskorších predpisov, nariadením Komisie (EÚ) č. 164/2010 z 25. januára 2010 o technických špecifikáciách pre elektronické hlásenia z lodí pri vnútrozemskej plavbe uvedené v článku 5 smernice Európskeho parlamentu a Rady 2005/44/ES o harmonizovaných riečnych informačných službách (RIS) na vnútrozemských vodných cestách v Spoločenstve a nariadením Ústrednej komisie pre plavbu na Rýne o prehliadke plavidiel na Rýne sa vymedzujú hlavné požiadavky na výmenu minimálneho súboru údajov o trupoch plavidiel medzi príslušnými orgánmi, ktoré vydávajú lodné osvedčenia a príslušnými orgánmi pre RIS. V dôsledku veľkého množstva pridelených jednotných európskych identifikačných čísiel plavidla (ďalej len „ENI“) nie je možné efektívnu výmenu týchto údajov zvládnuť bez vhodného nástroja, ktorým je elektronický register trupov plavidiel, na ktorý budú napojené všetky príslušné orgány členských štátov. Tento elektronický register trupov plavidiel vedie Európska komisia. Zabezpečí sa tým efektívna výmena údajov medzi všetkými príslušnými orgánmi členských štátov a zamedzí sa hlavne vydávaniu dvoch čísel ENI jednému plavidlu, čo bude mať pozitívny dopad na bezpečnosť prevádzky plavidla a predíde sa tým aj administratívnym problémom. Pri výmene údajov medzi všetkými príslušnými orgánmi členských štátov je nutné zabezpečiť, aby úroveň ochrany jednotlivcov, pokiaľ ide o spracovanie ich osobných údajov v procese identifikácie plavidla, bola v súlade so zákonom č. 122/2013 Z. z. o ochrane osobných údajov a o zmene a doplnení niektorých zákonov v znení zákona č. 84/2014 Z. z. a s nariadením Európskeho parlamentu a Rady (ES) č. 45/2001 z 18.12.2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov.
Keďže predkladaný návrh nariadenia vlády sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, nie je potrebné prerokovať ho v Hospodárskej a sociálnej rade Slovenskej republiky.
Návrh nariadenia vlády nebude mať dopad na štátny rozpočet,  na rozpočty obcí a na rozpočty vyšších územných celkov. Nebude mať dopad na životné prostredie, podnikateľské prostredie, informatizáciu spoločnosti a ani žiadny sociálny vplyv.
Návrh nariadenia vlády je v súlade s Ústavou SR, ústavnými zákonmi SR, platným právnym poriadkom SR, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
Návrh nariadenia vlády podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
Návrh nariadenia vlády nie je predmetom vnútrokomunitárneho pripomienkového konania.
Návrh nariadenia vlády bol predmetom medzirezortného pripomienkového konania, ktorého výsledky sú uvedené v samostatnej prílohe. Hromadná pripomienka 500 a viac fyzických osôb a právnických osôb nebola uplatnená. 
Návrh nariadenia vlády sa predkladá bez rozporu.